RESOLUCIÓN do 9 de marzo de 2012, da Dirección Xeral de Relacións Laborais, pola que se ordena o rexistro, o depósito e a publicación, no Diario Oficial de Galicia, do acordo da comisión paritaria do convenio colectivo de residencias privadas da terceira idade relativo á aprobación das táboas salariais para o ano 2012.
Consellería de Traballo e Benestar — III. Outras disposicións — 03/04/2012

Visto o acordo polo que se aproban as táboas salariais para o ano 2012, que subscribiu a comisión paritaria do convenio colectivo de residencias privadas da terceira idade, na xuntanza do 23 de febreiro de 2012, e de conformidade co disposto no artigo 90.2 e 3 do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, e no Real decreto 713/2010, do 28 de maio, sobre rexistro e depósito de convenios e acordos colectivos de traballo.
A Dirección Xeral de Relacións Laborais,
Primeiro. Ordenar o seu rexistro e depósito no Rexistro de Convenios e Acordos Colectivos de Traballo da Comunidade Autónoma de Galicia, creado mediante a Orde do 29 de outubro de 2010 (DOG núm. 222, do 18 de novembro).
Segundo. Dispoñer a súa publicación no
Diario Oficial de Galicia
.
Santiago de Compostela, 9 de marzo de 2012.
En Santiago de Compostela, ás once horas do día vinte e tres de febreiro de dous mil doce, na sede do Consello Galego de Relacións Laborais, reúnense as persoas que se sinalan abaixo.
– Representación empresarial:
– Representación social:
As cuestións obxecto desta xuntanza son:
1. Revisión salarial correspondente ao ano 2012, segundo o sinalado no artigo 5 do convenio colectivo de residencias privadas da terceira idade.
2. Establecemento dos criterios que regularán o disposto na cláusula adicional segunda do convenio colectivo.
3. Analizar a consulta dirixida a esta comisión paritaria por Eliseo Rivas Pernas, en calidade de secretario xeral de FSP-UGT Lugo.
Logo do oportuno debate sobre as cuestións obxecto desta xuntanza, procede reflectir na acta o seguinte:
1. A comisión paritaria acorda a revisión salarial deste convenio relativa ao ano 2012, conforme as táboas que se xuntan como anexo a esta acta.
Así mesmo, delegan no persoal habilitado do Consello Galego de Relacións Laborais para a realización dos trámites de depósito, rexistro e publicación das anteditas táboas ante a autoridade laboral.
Ao respecto delas, a representación empresarial presente na comisión manifesta que a revisión se efectúa en virtude do establecido na sentenza do TSXG que está impugnada ante o Tribunal Supremo, polo que, respecto ao incremento pactado, esta parte considera que se deberá observar o que finalmente decida o Tribunal Supremo.
2. Establecemento dos criterios que regularán o disposto na cláusula adicional segunda do convenio colectivo.
Esta comisión acorda que tales criterios son: as empresas concertarán un seguro polo importe de 12.020,24 euros, para os casos de morte ou invalidez definitiva (non revisable), derivadas de accidente laboral para todos e cada un dos traballadores afectados por este convenio, conforme acordou a comisión paritaria na súa xuntanza do 10 de febreiro de 2012.
3. Ao respecto da consulta formulada por Eliseo Rivas Pernas, en calidade de secretario xeral de FSP-UGT Lugo, relativa á administración de inxeccións de insulina e heparina por parte de traballadores/as que teñan a categoría de xerocultor/auxiliar de clínica, a representación empresarial entende que esta cuestión xa está resolta pola sentenza do Tribunal Supremo de xullo de 2010 e non debe ser obxecto de tratamento por esta comisión.
A representación de UGT, ao respecto, manifesta a súa desconformidade con este punto.
E non tendo máis asuntos que tratar, levántase a reunión ás doce e trinta horas do día sinalado no encabezamento e esténdese para o efecto esta acta, que asinan todos os asistentes en proba de conformidade.